**Međunarodna konferencija „Što je Europska unija?“**

Međunarodna konferencija “Što je Europska unija?” održana je u sklopu europskog projekta „CROSS OVER“ kojemu je cilj potaknuti mlade na promišljanje o političkoj odgovornosti te povećanje participacije na izborima za Europski parlament. Konferenciji su nazočili predstavnici Ličko-senjske županije te drugi sudionici iz Hrvatske, Češke, Slovačke, Slovenije, Švedske, Malte i drugih zemalja kojima su kroz izlaganja i okrugli stol predstavljeni nadolazeći europski izbori dok je naglasak bio na mladima i njihovoj političkoj participaciji.

Konferenciju je otvorio predsjednik Hrvatske zajednice županija Goran Pauk nakon čega je voditelj Predstavništva Europske komisije u Republici Hrvatskoj Branko Bačić predstavio projekte kroz koje se potiče dijalog s građanima kako bi se povećala trenutačno niska stopa izlaznosti na izbore. Slaba uključenost mladih u izborne procese potvrđena je i u Hrvatskoj 2014. godine kada je na izbore za Europski parlament izašlo svega 13 posto ove populacije.

Voditeljica Ureda Europskog parlamenta u Republici Hrvatskoj Violeta Simeonova Staničić predstavila je brojne aktivnosti koje njezin ured provodi s ciljem poticanja političke participacije građana kao što je kampanja „ovajputglasam.eu“ koja za cilj ima informirati i uključiti što veći broj građana, a prije svega mladih, kako bi se na razini cjelokupne javnosti osvijestila važnost izbornih procesa, sudjelovanja građana u donošenju odluka, ali i utjecaja na budućnost Europe, država članica i sredina u kojima živimo.

Član Državnog izbornog povjerenstva Slaven Hojski predstavio je nacionalni projekt „I moj glas je bitan“ u sklopu kojeg DIP informira i educira učenike četvrtih razreda srednjih škola diljem Hrvatske o važnosti aktivnog sudjelovanja u političkom životu zemlje.

Na okruglom stolu, koji je sačinjavao drugi dio konferencije, naglasak je stavljen na važnost društveno-političke aktivnosti mladih. Predstavnici Mreže mladih Hrvatske, inicijative Grada Varaždina za Europsku prijestolnicu mladih, Agencije za mobilnost i programe Europske unije te Mreže udruga Zagor detektirali su ključne probleme uključenosti mladih u političke procese kako u europskim zemljama, tako i u Hrvatskoj.

Dodjelom nagrada pobjednicima kreativnog natječaja „EU2ME“ koji je proveden kao jedna od aktivnosti projekta „CROSS OVER“ zatvorena je međunarodna konferencija.